b'\n_START_ARTICLE_\nLahinja\n_START_PARAGRAPH_\nLahinja je 33,4 km dolga reka v Beli krajini. Povirje sestavlja ve\xc4\x8d kra\xc5\xa1kih izvirov na koncu neizrazite zatrepne doline med vasmi Kne\xc5\xbeina, Bel\xc4\x8dji Vrh in Mali Nerajec. Zaradi majhnega padca ima reka v zgornjem toku precej vijugast tok. Vse pomembnej\xc5\xa1e pritoke dobiva z leve strani in vsi se za\xc4\x8denjajo s kra\xc5\xa1kimi izviri._NEWLINE_Ve\xc4\x8dji Nerajski potok ali Neraj\xc4\x8dica se ji pridru\xc5\xbei kmalu po izviru._NEWLINE_V ozki plitvi strugi te\xc4\x8de Lahinja proti severu, pri Dragatu\xc5\xa1u se vanjo izliva ve\xc4\x8dji pritok Podturn\xc5\xa1\xc4\x8dica, v \xc4\x8crnomlju pa Dobli\xc4\x8dica. Od izliva Podturn\xc5\xa1\xc4\x8dice te\xc4\x8de Lahinja po ozki in do 20 m globoki strugi, s \xc5\xa1tevilnimi okljuki. Na enem najlep\xc5\xa1ih okljukov le\xc5\xbei grad Gradac. Med \xc4\x8crnomljem in Gradcem nima povr\xc5\xa1inskih pritokov, pod Gradcem pa se vanjo izliva vodnata in hitreje teko\xc4\x8da Krupa. Po soto\xc4\x8dju s Krupo zavije Lahinja proti vzhodu in se pri Primostku izliva v Kolpo._NEWLINE_Njena re\xc4\x8dna mre\xc5\xbea je nesimetri\xc4\x8dna, saj ve\xc4\x8dino povr\xc5\xa1inskih pritokov dobiva z leve strani. Sodi v pore\xc4\x8dje Save._NEWLINE_Celotna reka Lahinja je vklju\xc4\x8dena v omre\xc5\xbeje Natura 2000, njen povirni del (od izvira do okljukov pri Pustem Gradcu) pa je tudi zavarovan, in sicer kot Krajinski park Lahinja.\n_START_SECTION_\nIme reke\n_START_PARAGRAPH_\nV Slavi vojvodine Kranjske in ostalih starej\xc5\xa1ih knjigah oz. zapisih je zaslediti, da je reka v preteklosti imela druga\xc4\x8dno ime. Takrat se je \xc5\xa1e imenovala \xc4\x8crnomalj\xc5\xa1\xc4\x8dica.\n_START_SECTION_\nUporaba in onesna\xc5\xbeenost\n_START_PARAGRAPH_\nPred tridesetimi leti (do zgraditve vodovoda) so v vaseh ob reki va\xc5\xa1\xc4\x8dani pridobivali pitno vodo neposredno iz Lahinje. Vodo so morali pred uporabo prekuhati, saj ni bilo nobene \xc4\x8distilne naprave. Tudi \xc5\xbeivina se je napajala v Lahinji._NEWLINE_Med drugim je prihajalo do izpustov odpadnih vod (klavnica v \xc4\x8crnomlju) in deloma fekalnih vod neposredno v Lahinjo. \xc5\xa0ele v sedemdesetih letih (1974) dvajsetega stoletja so v razli\xc4\x8dnih vaseh, na primer Gradcu pri\xc4\x8deli graditi vodovod._NEWLINE_\xc4\x8ceprav se je \xc4\x8disto\xc4\x8da reke po zgraditvi \xc4\x8distilne naprave v mestu \xc4\x8crnomelj v letu 1994-1996 vsaj na videz izbolj\xc5\xa1ala, nekateri krajani \xc5\xa1e vedno uporabljajo reko za divje smeti\xc5\xa1\xc4\x8de oziroma odlagali\xc5\xa1\xc4\x8de odpadkov. \xc4\x8cistilna naprava v \xc4\x8crnomlju ima zmogljivost 4500 populacijskih enot.'